په کابل کې د موټر بم چاودنې ١٧ تنه ووژل 
افغان چارواکي وایي یوه ځانمرګي برید کوونکي نن په کابل کې د ناټو د قواوو په یوه کاروان باندې د موټر بم چاودنه کړیده.
<!-- IMAGE --> عکس: AFP د کابل په لویدیځ کې د دارالامان څلورلاري ته نږدې پدغې چاودنې کې د زیات شمیر بهرنیو عسکرو په شمول 17 کسان وژل شویدي. په افغانستان کې دیره د ناټو قواوو په یوې اعلامیې کې ویلي دي چې پدغې چاودنې کې شپږ تنه نړیوال عسکر وژل شویدي او ګڼ شمیر نور یې ټپي شویدي. د ناټو یوه ویاند په ملکي خلکو او په نړیوالو عسکرو باندې دغه حمله غندلې ده او ویلي یې دي چې دغه شان حملې به د نړیوالو عسکرو د ماموریت مخه ډب نکړي. طالبانو د دغې حملې مسؤلیت په غاړه اخیستی دی. د جنایي جرایمو د څیړنو رییس عبدالغفور سیدزاده ویلي دي چې چاودنه حکومتي ودانیو ته څیرمه شویده. ناټو ویلي دي چې هغوي د افغان ملي پولیسو سره په ګډه لګیا دي سیمه خوندي کوي او د پیښې په اړه تحقیقات کوي. د دغې چاودنې نه یوازې یوه ورځ وړاندې په اروپا کې د ناټو د قوماندانې عمومي قوماندان د امریکا د سمندري قواوو ستر جنرال جمز سټیورډیس ویلي وو چې په سل ګونه تنه نورو روزونکو ته اړتیا شته چې افغان امنیتي قواوې وروزي. امریکا د زیاتې مودې راپدیخوا پخپلو انډیوالانو باندې فشار اچوي چې افغانستان ته دې نور امکانات هم ولیږي تر څو پدې سره د افغانستان ملي پولیس او ملي اردو پدې وتوانیږي چې د خپل هیواد امنیت پخپل مټ وساتي.